Szigetmonostor Község Önkormányzata Képviselő-testületének 10/2022. (VI. 30.) önkormányzati rendelete

a hivatali helyiségen kívüli, a hivatali munkaidőn túli házasságkötés engedélyezéséről és a többletszolgáltatás ellentételezéséről, valamint az anyakönyvvezető részére fizetendő díj mértékéről

 Hatályos: 2023. 01. 15

Szigetmonostor Község Önkormányzatának Képviselő – testülete az anyakönyvi eljárásról szóló [2010. évi I. törvény 96. § a)](https://njt.hu/jogszabaly/2010-1-00-00#SZ96@POA) és [b) pont](https://njt.hu/jogszabaly/2010-1-00-00#SZ96@POB)jában, a [19. § (2) bekezdés](https://njt.hu/jogszabaly/2010-1-00-00#SZ19@BE2)ében és a közszolgálati tisztviselőkről szóló [2011. évi CXCIX. törvény 154. § (2) bekezdés](https://njt.hu/jogszabaly/2011-199-00-00#SZ154@BE2)ében kapott felhatalmazás alapján, [az Alaptörvény 32. cikk (1) bekezdés a) pont](https://njt.hu/jogszabaly/2011-4301-02-00#CA32@BE1@POA)jában meghatározott feladatkörében eljárva, a következőket rendeli el:

**1. §** A rendelet hatálya Szigetmonostor Község Önkormányzata illetékességi területén házasságot kötő természetes személyekre és ezen eljárásban közreműködő anyakönyvvezetőkre terjed ki.

**2. §** E rendelet alkalmazásában

a) hivatali helyiség: Szigetmonostori Polgármesteri Hivatal által biztosított a házasságkötés lebonyolítására alkalmas helyiség (2015 Szigetmonostor, Fő u. 26.)

b) hivatali helyiségen kívüli helyszín: az [a) pont](https://or.njt.hu/eli/731069/r/2022/10#SZ2@BE0@POA)ban meghatározott helyiségen kívül, Szigetmonostor község közigazgatási területén tartott házasságkötés helyszíne

c) hivatali munkaidő: a Szigetmonostori Polgármesteri Hivatal Szervezeti és Működési Szabályzatában, a Hivatalra meghatározott hivatalos munkaidő

d) többletszolgáltatás: anyakönyvvezető biztosítása a hivatali helyiségen kívüli helyszínen, továbbá hivatali helyiségben hivatali munkaidőn kívül történő házasságkötés létesítéséhez.

**3. §** (1) Házasságkötés létesítése – a Munka Törvénykönyvében meghatározott munkaszüneti nap kivételével – hivatali munkaidőn kívül, hétfőtől csütörtökig 16.30 órától 19.00 óráig, pénteki napon 14.00 órától 19.00 óráig, szombati napon 11.00 órától 19.00 óráig tartható.

(2) Hivatali helyiségen kívüli helyszínen a házasságkötés akkor engedélyezhető, ha a házasságkötés létesítésének méltósága, tekintélye nem csorbul, továbbá a személyes adatok és az anyakönyvi alapiratok megfelelő védelme biztosított. Az engedély kiadása előtt az anyakönyvvezető köteles meggyőződni a megjelölt helyszín alkalmasságáról.

(3) A házasság hivatali helyiségen, illetve hivatali munkaidőn kívüli megkötésének engedélyezéséről a jegyző dönt.

**4. §** (1) Házasságkötés létesítésének hivatali helyiségben hivatali munkaidőben történő lebonyolítása díjmentes.

(2)1 Házasságkötés létesítésének hivatali helyiségben hivatali munkaidőn kívül történő lebonyolításáért a kérelmezők kötelesek a többletszolgáltatás ellentételezéseként 40.000 Ft, azaz negyvenezer forint összeget megfizetni.

(3)2 Házasságkötés létesítésének hivatali helyiségen kívüli helyszínen történő lebonyolításáért a kérelmezők kötelesek a többletszolgáltatás ellentételezéseként 60.000 Ft, azaz hatvanezer forint összeget megfizetni.

(4) A házasulandók valamelyikének közeli halállal fenyegető egészségi állapota fennállása esetén az eseménynek a hivatali helyiségen kívüli, illetve hivatali munkaidőn túl történő megtartása díjmentes.

(5) A [(2)](https://or.njt.hu/eli/731069/r/2022/10#SZ4@BE2) és [(3) bekezdés](https://or.njt.hu/eli/731069/r/2022/10#SZ4@BE3)ben meghatározott többletszolgáltatás ellenértékének összegét kérelmezők banki átutalással vagy készpénz-átutalási megbízással vagy a Hivatal házipénztárába való befizetéssel teljesíthetik. A befizetést igazoló iratot az anyakönyvvezetőnek a házasságkötés létesítését megelőző 5 napon belül be kell mutatni.

(6) A többletszolgáltatás ellenértéke megfizetésének hiányában a rendezvény nem tartható meg.

**5. §** (1)3

(2)4 A szolgáltatás igénybe vevői a [4. § (2)](https://or.njt.hu/eli/731069/r/2022/10#SZ4@BE2) és [(3) bekezdés](https://or.njt.hu/eli/731069/r/2022/10#SZ4@BE3)ben megállapított többletszolgáltatás ellenértéke 50%-nak visszatérítésére jogosultak, amennyiben a házasságkötési szándékra vonatkozó bejelentésüket a hivatali helyiségen kívüli, valamint a hivatali munkaidőn túl történő házasságkötés tervezett időpontját megelőzően legalább 15 munkanappal korábban, írásban visszavonják.

(3) Amennyiben a szolgáltatás igénybe vevői a házasságkötési szándékra vonatkozó bejelentésüket a [(2) bekezdés](https://or.njt.hu/eli/731069/r/2022/10#SZ5@BE2)ben meghatározott időpontot követően, vagy egyáltalán nem vonják vissza, és a házasságkötésre nem kerül sor, a többletszolgáltatás ellenértékének visszatérítésére nem jogosultak.

**6. §** (1)5 A házasságkötés létesítésének hivatali helyiségen hivatali munkaidőn kívül, illetve hivatali helyiségen kívüli helyszínen történő lebonyolításában közreműködő anyakönyvvezetőt anyakönyvi eseményenként

a) e rendelet 4.§ [(2) bekezdés](https://or.njt.hu/eli/731069/r/2022/10#SZ6@BE2)e esetén nettó 15.000 Ft, azaz tizenötezer forint,

b) e rendelet 4.§ [(3) bekezdés](https://or.njt.hu/eli/731069/r/2022/10#SZ6@BE3)e esetén nettó 20.000 Ft, azaz húszezer forint illeti meg.

(2) A díjazás kifizetés havonta utólag történik.

(3)6 Az anyakönyvvezetőt, évente, külön ruházati díjazás illeti meg, melynek mértéke 100.000 Ft, azaz százezer forint.

**7. §** Hatályát veszti a Szigetmonostor Község Önkormányzata Képviselő-testületének 14/2017. (VII.04.) számú rendelete a hivatali helyiségen kívüli, a hivatali munkaidőn túli házasságkötés engedélyezéséről és a többletszolgáltatás ellentételezéséről, valamint az anyakönyvvezető részére fizetendő díj mértékéről szóló 14/2017 (VII.4.) rendelet.

**8. §** Ez a rendelet 2022. július 1-jén lép hatályba.