Szigetmonostor Község Önkormányzat Képviselő-testületének 10/2006 (IX.7.) rendelete

a közterületek használatáról, valamint a közterület-használati díj mértékéről és fizetési módjáról

 Hatályos: 2024. 10. 01

Szigetmonostor Község Önkormányzata Képviselő-testülete [az Alaptörvény](https://njt.hu/jogszabaly/2011-4301-02-00) 32. § (1) bekezdés a) pontjában meghatározott feladatkörében Szigetmonostor Község Önkormányzata Képviselő-testületének a közterületek használatáról, valamint a közterület-használati díj mértékéről és fizetési módjáról szóló 10/2006. (IX.07.) rendeletét (a továbbiakban: „R”) az alábbiak szerint módosítja:

**1/A. §***[Általános rendelkezések]*

**1. §** A rendelet célja, hogy

a) meghatározza a közterületek használatának rendjére vonatkozó szabályokat, figyelemmel a helyi adottságokra, a lakossági igényekre, a műemlékvédelmi, a községrendezési és **közlekedésbiztonsági szempontokra;**

b) megállapítsa a közterület-használati díj mértékét és fizetésének a módját;

c) szabályozza az engedély nélkül tárolt, üzemképtelen járművekkel kapcsolatos eljárást.

**2. §** (1) E rendelet területi hatálya kiterjed Szigetmonostor Község területére.

(2) E rendelet személyi hatálya kiterjed minden természetes és jogi személyre, jogi személyiséggel nem rendelkező szervezetre, akik állandó vagy ideiglenes jelleggel a község területén tartózkodnak vagy tevékenykednek.

**3. §** E rendelet alkalmazása szempontjából

a) *közterület:* az [2. § (1) bekezdés](https://or.njt.hu/eli/731069/r/2006/10#SZ2@BE1) szerinti településrészek közigazgatási területén belül az önkormányzat tulajdonában, kezelésében levő, az ingatlan-nyilvántartásban közterületként (pl. közút, járda, tér) nyilvántartott belterületi földrészlet, továbbá a belterületi földrészletek közhasználatra átadott részei (a továbbiakban együtt: közterület)

b) *üzemképtelen jármű:*

ba) a hatósági engedéllyel vagy jelzéssel nem rendelkező az a jármű, amely egyébként közúti forgalomban csak ilyen engedéllyel és jelzéssel vehet részt,

bb) baleset folytán megsérült és elhagyott jármű,

bc) műszaki állapotánál fogva közúti közlekedésre alkalmatlan jármű.

c) *közúti közlekedési szolgáltatáshoz használt gépjármű:* azon gépjármű, amellyel díj ellenében személyszállítási, árufuvarozási és autómentési tevékenységet folytatnak, továbbá minden olyan gépjármű, melynek legnagyobb megengedett összes tömege a 3500 kg-ot meghaladja.

**4. §** A közterületeket, azok építményeit, berendezéseit és felszereléseit rendeltetésüknek megfelelően - állaguk sérelme nélkül és az általános magatartási szabályok betartásával - mindenki ingyenesen használhatja.

*Közterület-használat engedélyezése, a közterület igénybevétele*

**5. §** (1) A közterületek rendeltetéstől eltérő használatához közterület-használati engedély szükséges.

**6. §** Közterület-használati engedélyt kell beszerezni:

a)1 a közterületbe 10 cm-en túl benyúló üzlethomlokzat (portál), kirakatszekrény, üzleti védőtető (előtető), cég- és címtábla, fényreklám és ernyőszerkezet elhelyezésére,

b) mobil árusítófülke, pavilon ideiglenes elhelyezésére,

c) figyelmeztető- és tájékoztató táblák elhelyezésére,

d) építési munkával kapcsolatos állvány, építőanyag és törmelék elhelyezésére,

e) alkalmi és mozgóárusításra, javító szolgáltató tevékenységre,

f) vendéglátó-ipari előkert, kitelepülés céljára, üzleti szállítás, illetve rakodás alkalmával göngyölegek elhelyezésére, árukirakodásra,

g)2 teher- és áruszállításra szolgáló gépjármű, mezőgazdasági vontató, munkagép, pótkocsi, autóbusz, csónak tárolására vonatkozóan,

h) árusító és egyéb fülke /pl. élelmiszer, cukorka, gyümölcs, virág, könyv, hírlap, dohány árusítására szolgáló bódé, pavilon/ elhelyezésére,

i) a közúti közlekedéssel és fuvarozással kapcsolatos állomáshely, indítófülke, pénztárfülke, fedett várakozóhelyiség, üzemanyagtöltő-állomás, iparvágány elhelyezésére,

j) az egyes létesítményekhez a közút területén kívül szükséges gépjármű-várakozóhelyek céljára,

k) a köztisztasággal kapcsolatos építmények és tárgyak elhelyezésére,

l)3 szobor, emlékmű, díszkút, vízmedence, szökőkút, alapzatos zászlórúd, köztárgyak (pad, stb.) elhelyezésére,

m) távbeszélő fülke, fülke nélküli távbeszélő készülék, postai levélszekrény elhelyezésére,

n) film- és televízió felvételre,

o) vendéglátó-ipari előkert, közterületre való kitelepülés céljára, üzleti szállítás vagy rakodás alkalmával göngyölegek elhelyezésére, árukirakodásra,

p) kiállítás, vásár, alkalmi vásár-, sport- és kulturális rendezvények, továbbá mutatványos tevékenység céljára,

q) közhasználatra még át nem adott közterületnek (pl. meg nem nyitott utca) ideiglenes hasznosítására,

r)4 üzemanyagtöltő és szerviz állomás létesítésére, valamint

s)5 megállítótábla kihelyezésére a kereskedelmi egységtől vagy vendéglátóipari egységtől számított maximum 50 méterig (maximum 1 négyzetméter terjedelemben).

**7. §** (1) **Nem kell közterület-használati engedély:**

a) a közút (járda) építésével, javításával, fenntartásával kapcsolatban, a közút (járda) területének elfoglalásához,

b) az úttartozékok és a közúti közlekedés irányítását szolgáló berendezések elhelyezéséhez,

c) a közterületen, illetve az alatt vagy felett elhelyezett postai távközlési kábelek, további közművek hibaelhárítása érdekében végzett munkához, illetve lerakásához, feltéve, hogy az a közlekedést nem akadályozza

d) a fegyveres erők, a fegyveres testületek, a rendészeti szervek, a mentők, továbbá a vízügyi szolgálat létesítményei elhelyezésére,

e) a közművek (elektromos-, gáz-, távfűtő-, víz- és csatornázási művek), valamint a köztisztasági szerveknek, a feladatuk ellátását szolgáló közérdekű létesítményei elhelyezése,

f) a Magyar Posta postai és távközlési tevékenységével kapcsolatos létesítmények és berendezések elhelyezésére,

g) az országos és a helyi közforgalmi vasutaknak, továbbá a közforgalmi közút, vízi- és légi közlekedési vállalatoknak a feladatuk ellátását szolgáló létesítményei elhelyezésére,

h) a szobrok, emlékművek, díszkutak, vízmedencék, szökőkutak, alapzatos zászlórudak és köztárgyak elhelyezésére, ha azt a képviselő-testület engedélyezte,

i) a közvetlen életveszély elhárításának céljára szükséges területek után,

j) az önkormányzati lakóház felújítási és javítási, valamint köztisztasági feladatainak ellátása során, a parkfenntartással kapcsolatos munkavégzés alkalmával a Polgármesteri Hivatal által megbízott szervezet részére,

k)6 a községhez kapcsolódó ünnepi kulturális programok rendezvényei számára,

l)7 lakóépületen történő reklámelhelyezéshez.

(2) Nem terjed ki az [(1) bekezdés](https://or.njt.hu/eli/731069/r/2006/10#SZ7@BE1)ben meghatározott mentesség a közforgalmi közúti és vízi közlekedési vállalatok közterületen elhelyezett állomáshelyein, fedett várakozó helyein levő árusító és vendéglátó ipari helyiségek (fülkék) által elfoglalt területekre.

**8. §** Nem adható közterület-használati engedély:

a) bűzös, környezetszennyező, tűz- és robbanásveszélyes tevékenység gyakorlására, erotikus termékek bemutatására és értékesítésére, továbbá szeszesital (kimért és palackozott) forgalmazására, kivéve a vendéglátó ipari egységek közterületen ideiglenesen kialakított kerthelyiségeiben engedélyezett szeszesital árusítást,

b) a közlekedés biztonságát veszélyeztető berendezések és anyagok elhelyezésére,

c) közúti közlekedési szolgáltatáshoz használt gépjármű közterületen történő tárolására,

d) burkolt útfelületre, járdára mozgatható és rögzített hirdető berendezésre, reklámra,

e) eseti rendezvények kivételével szeszes ital árusítására, forgalmazására, cirkusz és mutatványos tevékenység céljára

f)8

g) a lakosság nyugalmát erősen zavaró vagy a közerkölcsöt sértő tevékenység végzésére,

h) önálló hirdető berendezések elhelyezésére.

**9. §** (1) Az engedélyező - a közterület használati engedély bevonására történő figyelmeztetés mellett határidő kitűzésével - felszólítja a szabálytalanság megszüntetésére azt az engedélyest, aki:

a) a közterületen elhelyezett árusítóhely folyamatos tisztántartásáról, fenntartásáról nem gondoskodik,

b) az engedélyezettnél nagyobb területet foglal el,

c) az engedélytől eltérő terméket árul,

d) a számára engedélyezett közterület használatot kifejezett hatósági hozzájárulás nélkül másnak átengedi,

e) a közterület használati díjat határidőig nem fizeti meg.

(2) Amennyiben az engedélyes a megadott határidőn belül kötelezettségének nem tesz eleget, tőle a közterület használati engedélyt haladéktalanul vissza kell vonni.

(3) Meg kell vonni az engedélyt, ha az engedélyes a közterületet nem az engedélyezett célra és módon használja.

(4) Ha az engedélyes a közterület használatát meg kívánja szüntetni, köteles az engedély visszavonását kezdeményezni az eljáró hatóságnál.

(5) Ha az engedély érvényét veszti, az engedélyes a saját költségén köteles az eredeti állapotot - minden kártalanítási igény nélkül - helyreállítani.

(6) Ha a közterület használat a [(1)](https://or.njt.hu/eli/731069/r/2006/10#SZ9@BE1) vagy [(2) bekezdés](https://or.njt.hu/eli/731069/r/2006/10#SZ9@BE2)ben említett módon szűnik meg, a már esedékessé vált és befizetett közterület használati díjat visszakövetelni nem lehet.

**10. §** (1) A közterület-használati engedély iránti kérelmet az *1. számú melléklet* szerinti tartalommal kell benyújtani. Az engedély kérelem elbírálása a képviselő-testület felhatalmazása alapján a polgármester hatáskörébe tartozik. A döntés meghozatalára az önkormányzati hatósági ügyre vonatkozó szabályokat kell alkalmazni. Az engedélyekről a polgármesteri hivatal nyilvántartást vezet.

(2) Az engedély

a) meghatározott idő elteltéig,

b) megállapított feltétel bekövetkeztéig, illetőleg

c) visszavonásig

érvényes.

(3) A közterület-használati engedély érvényét veszti, ha a közterületen folytatott tevékenységre jogosító okirat érvénye megszűnik.

(4) A meghatározott időre szóló engedély érvénye az engedélyesnek az engedélyezett időtartam lejárta előtt legalább 15 nappal benyújtott kérelmére meghosszabbítható, illetőleg meghatározott időszakra szüneteltethető.

**11. §** (1) Élelmiszer utcai árusítására közterület-használati engedélyt csak idényjelleggel, meghatározott idő elteltéig lehet kiadni.

(2) A határozott időre szóló közterület-használat legrövidebb időtartama 1 nap, kérelemre többször meghosszabbítható.

(3) Ha az engedély érvényét veszti, az engedélyes saját költségén köteles az eredeti állapotot - minden kártalanítási igény nélkül - helyreállítani.

(4) Csak az illetékes szakhatóság előzetes hozzájárulásával adható közterület-használati engedély:

a) közlekedési területre,

b) műemléki vagy egyéb szempontból védett területre.

**12. §** (1) Amennyiben a közterületen folytatni kívánt tevékenységet (ide értve az önálló hirdető-berendezések, figyelmeztető és tájékoztató táblák elhelyezését is) jogszabály valamely hatóság vagy más szerv engedélyéhez, hozzájárulásához köti, a közterület-használati engedély csak az engedély, hozzájárulás megléte esetén adható ki.

(2) Az engedélyes köteles az igénybe vett területet és környezetét tisztán tartani, gondozni.

**13. §** (1) Az engedélynek tartalmaznia kell:

a) az engedélyes nevét és állandó lakó-(telep) helyének címét,

b) a közterület használat célját és időtartamát, vagy azt, hogy az engedély milyen feltétel bekövetkeztéig érvényes, illetőleg állandó jellegű-e,

c) a közterület használat helyének, módjának, mértékének és feltételeinek pontos meghatározását,

d) az engedélyezési eljárásban közreműködő szakhatóságok hozzájárulásában foglalt előírásokat,

e) az engedély megszüntetése vagy visszavonása esetére az eredeti állapot helyreállítására vonatkozó kötelezettség előírását,

f) közterület használati díj fizetési kötelezettség esetén a díj mértékét és fizetésének módját.

(2) A közterület használat - az [6. § d) pont](https://or.njt.hu/eli/731069/r/2006/10#SZ6@BE0@POD) szerinti esetben - csak az építési munka végzésének tartamára engedélyezhető.

(3) Az anyagok és szerkezetek tárolásával kapcsolatos engedélyben azt is ki kell kötni, hogy a tárolás csak a munka-, baleset-és egészségvédelmi rendszabályokban előírt módon történhet.

(4) Az engedély megadása vagy megtagadása ügyében hozott határozatot közölni kell:

a) az engedélyezési eljárásban közreműködő szakhatóságokkal,

b) élelmiszer árusítás esetében az állami népegészségügyi és tisztiorvosi felügyelővel.

**14. §** (1) Főútvonalon, védett területen kereskedelmi, vendéglátó és idegenforgalmi üzletre, szolgáltató irodára engedély csak akkor adható, ha a vállalkozás üzemeltetője a használatában álló területen legalább két gépkocsi parkolására alkalmas területet alakít ki. A parkolás lehetőségét a KRESZ szabályainak megfelelően jelölni kell.

(2) Abban az esetben ha a (2) bekezdés szerinti parkolóhely kialakítása műszakilag nem lehetséges, a KRESZ szabályainak betartásával engedély adható a parkolók közterületen való kialakítására és bérlésére.

**15. §** (2) Közterület-használati engedély csak az Önkormányzat engedélyével ruházható át, illetve a bérelt terület így adható bérbe.

(5) Az engedély nélkül kihelyezett, vagy a lejárt közterület-használati engedéllyel rendelkező táblát a Polgármesteri Hivatal a közterület-használó költségére leszereltetheti.

(6) A közterület-használati engedély csak az esedékes közterület-használati díj befizetését igazoló szelvénnyel együtt érvényes.

*A közterület-használati díj*

**16. §** (1) Az engedélyes a közterület használatáért díjat köteles fizetni. A díjtételeket a [2. melléklet](https://or.njt.hu/eli/731069/r/2006/10#ME2) tartalmazza. A fizetendő díjat, a megfizetés határidejét és módját a határozatban kell meghatározni.

(2) Az engedélyes a közterület-használati díjat a közterület tényleges használatára, illetőleg a közterületen lévő létesítmény tényleges üzemeltetésére tekintet nélkül köteles megfizetni.

(3) A létesítményekkel elfoglalt közterületek nagyságának meghatározásánál a létesítmény alapterületét és a használathoz szükséges csatlakozó terület mértékét az OTÉK szerint kell figyelembe venni. Cég- és címtábla, transzparens elhelyezése esetén annak felületét kell alapul venni. A díj szempontjából minden megkezdett év, hónap, nap, m2 egésznek számít.

(4) Egyidejűleg több tevékenység folytatása esetén a közterület használati díj megállapításánál a magasabb kategóriát kell figyelembe venni.

(5) Jelen rendelet mellékletében megállapodás szerinti díjtétel esetén az önkormányzat bérleti szerződést köt, ezek nem tartoznak e rendelet hatálya alá.

(7) Az üzletszerűen bérbe adott táblák közterület-használati díja az alapdíj 50 %-kal megemelt mértéke. A bérbeadáshoz a polgármesternek a közterület-használati engedélyben vagy az [(5) bekezdés](https://or.njt.hu/eli/731069/r/2006/10#SZ16@BE5) szerinti szerződésben kifejezetten hozzá kell járulnia.

(9) Az engedéllyel rendelkező a közterület-használati díjat éves használat esetén egyösszegben az éves időszakot kezdő hónap ötödik napjáig, az idénydíjat, egyéb díjakat előre, egyösszegben tartozik megfizetni az önkormányzat költségvetési számlájára.

A befizetés tényét az erre jogosultak felhívására az engedéllyel rendelkező köteles igazolni.

(11) Ingyenesen lehet hirdetni a Faluszépészeti Egylet által Szigetmonostor és Horány területén az alábbi helyeken felállított hirdetőtáblákon:

a)

b)

c)

(12) A [(11) bekezdés](https://or.njt.hu/eli/731069/r/2006/10#SZ16@BE11) szerinti hirdetőtáblára a polgármesteri hivatalban lehet hirdetőszelvényt leadni, melynek mérete nem haladhatja meg a ……..\*……cm nagyságot.

*Mentesség a közterület-használati díj fizetése alól*

**17. §** (1) A polgármester a következő esetekben a közterület-használati díj fizetésének kötelezettsége alól - kérelemre - részben vagy egészben felmentést adhat:

a) ha az engedélyes családjában az egy főre jutó jövedelem az öregségi nyugdíj legkisebb összegét nem éri el,

b) jótékony és közcélú rendezvény esetében,

c) választásokkal kapcsolatos hirdetések céljára történő közterület-igénybevétel esetén.

d) építési munkánál, amennyiben a korábban kialakult állapot szerint a telek nem éri el a helyben meghatározott minimális teleknagyságot.

e) a veszélyhelyzet időtartamára, amennyiben jogszabály alapján az engedélyes tevékenysége korlátozva, vagy tiltva van.

(2) A 2. számú melléklet 18, 20-22. pontjaiba tartozó tevékenységi kör díjmentes, de nem mentesül a közterület-használati engedély kötelezettsége alól.

(3) Azon engedélyes, aki a rendeletben meghatározott feltételek alapján, valamint magasabb szintű jogszabályban biztosított 2020. szeptember 1. napjáig tartó díjmentességben részesül, a közterület-használat szüneteltetésének időszakára arányosan vonatkozó már megfizetett díj a következő évi közterület-használati díjba kerül elszámolásra, amennyiben a közterület-használat több évre engedélyezett.

*A közterület-használati engedély visszavonása*

**18. §** Az engedélyt vissza kell vonni, ha az engedélyes a közterületet az engedélytől eltérő célra, vagy módon használja, vagy a közterület-használati díjat a megadott határidőre nem fizette be. Ezekre az engedélyest a határozatban figyelmeztetni kell.

**19. §** A közterület-használat közérdekből bármikor megszüntethető, ilyen esetekben az engedélyes részére - kérelmére – másutt kell a közterület-használat lehetőségét biztosítani.

**20. §** Vissza kell vonni az engedélyt, ha az engedélyes a közterületet nem az engedélyezett célra és módon használja, vagy a díjfizetési kötelezettségének az esedékesség időpontjáig ismételten nem tesz eleget.

**21. §** (1) Ha az engedélyes a közterület használatát meg kívánja szüntetni, köteles ezt a szándékát az engedély egyidejű visszaadása mellett az engedélyező hatóságnak bejelenteni.

(2) Ha az engedély érvényét veszti, az engedélyes a saját költségén köteles az eredeti állapotot minden kártalanítási igény nélkül – helyreállítani. Ez a kötelezettség az engedélyest építési (létesítési) engedély alapján végzett építési munka esetében csak akkor terheli, ha az engedély megadásának feltételeként előírták.

(3) Ha a közterület-használat a [18-20. §](https://or.njt.hu/eli/731069/r/2006/10#SZ18) szerinti módon szűnt meg, a már esedékessé vált és befizetett közterület-használati díjat visszakövetelni nem lehet.

*Az üzemképtelen járművek közterületen történő tárolása*

**22. §** Hatósági jelzéssel nem rendelkező azt a járművet, amely a közúti forgalomban csak ilyen jelzéssel vehet részt, főútvonalon egyáltalán nem, mellékútvonalon pedig – közterület-használati engedély nélkül – legfeljebb 10 napig szabad tárolni. Az úton e rendelkezések megszegésével tárolt járművet a rendőrhatóság vagy a közút kezelője – a tulajdonos költségére – eltávolíthatja.

**23. §** Üzemképtelen járműre közterület-használati engedély nem adható.

*Az engedély nélküli vagy engedélytől eltérő használat jogkövetkezményei*

**24. §** (1) A közterület-használat szabályszerűségének ellenőrzéséről a jegyző gondoskodik.

(2) A jegyző a közterület-használat engedély nélkül, vagy attól eltérő közterület-használat esetén a használót határidő kitűzésével felhívja a használat megszüntetésére, és a közterült – saját költségén, kártalanítási igény nélkül történő – eredeti állapotának helyreállítására. Amennyiben a rendeltetésellenes vagy engedély nélküli használatot a kötelezett nem szünteti meg, a jegyző *közigazgatási hatósági* eljárást indít a jogellenes állapot megszüntetése érdekében.

*Záró rendelkezés*

**26. §***[25]*

(1) Ez az önkormányzati rendelet a kihirdetése napján lép hatályba. Hatályba lépésével egyidejűleg Szigetmonostor Község Önkormányzata Képviselő-testületének A közterület-használati díj mértékéről és fizetési módjának megállapításáról szóló többször módosított 11 / 1999. (X.28.)) önkormányzati rendelete hatályát veszti. A rendelet kihirdetéséről annak a Polgármesteri Hivatal hirdetőtábláján történő kifüggesztésével és a helyi sajtóban való közzététellel a jegyző gondoskodik.

*[1. melléklet a 10/2006. (IX. 7.) önkormányzati rendelethez a 10/2006. (IX. 7.) önkormányzati rendelethez](https://or.njt.hu/download/427/resources/EJR_40505247-1._sz_m__mell_klet_a_10-2006_sz_m__rendelethez.docx.pdf" \t "_blank)*

*[2. melléklet a 10/2006. (IX. 7.) önkormányzati rendelethez a 10/2006. (IX. 7.) önkormányzati rendelethez](https://or.njt.hu/download/427/resources/EJR_80639610-k_zter_let_rendelet_d_j_okt.pdf" \t "_blank)[9](https://or.njt.hu/download/427/resources/EJR_80639610-k_zter_let_rendelet_d_j_okt.pdf" \t "_blank)*